ওবেলা: কেমন চলছে বৈবাহিক জীবন?
সৌরভ: বিয়ের পরও এত ঝগড়া হতো, মনে হয়েছিল বিয়ে করে বিরাট ভুল করে ফেলেছি! এই বিয়ে টিকিয়ে রাখা সম্ভব নয়! আমি যে বিবাহিত সেটা মন থেকে মেনে নিতেই আমার প্রায় এক-দেড় মাস লেগে গিয়েছে। এখন অবশ্য দুরন্ত ছুটছে! ঝগড়াটা একদমই হচ্ছে না!
মধুমিতা: সব সময়ই একে অপরের সামনে রয়েছি, ব্যাপারটাই সবচেয়ে অবাক লাগত! আগে প্রেম করার সময় ইচ্ছে হলে দেখা করতাম। না হলে করতাম না। বিয়ের পর প্রেমিক মানুষটি আমার পরিবারের সদস্য হয়ে গিয়েছে, এই অনুভূতিটা আমার কাছে নতুন ছিল।
সৌরভ: সময়ের সঙ্গে সঙ্গে আমাদের ঝগড়াগুলো মিটে গিয়েছিল। সময় সবকিছুর উপরই প্রলেপ লাগিয়ে দেয়। 
মধুমিতা: এখন যখন নিজের বাড়ি যাই, কেমন যেন একটা মনে হয়! মনে হয়, জীবনটা ঘেঁটে গিয়েছে। বার বার ও-কে ফোন করতে থাকি। একে অপরের সঙ্গে থাকার অভ্যাস হয়ে গিয়েছে।
ওবেলা: পেশাগত ক্ষেত্রে দু’জনেরই ব্যস্ততা। সংসারে সময় দেন কখন?
সৌরভ: (চারপাশে তাকিয়ে) কোথায় আর সময় দিই! দেখছেন না চারপাশ অগোছালো হয়ে রয়েছে। সাংসারিক আলোচনা করার সময়েরও ঠিক নেই। রাত আড়াইটায় বাড়ি ফিরলাম। ফ্রেশ হয়ে তিনটে থেকে আলোচনা শুরু। সেটা ভোর পাঁচটা অবধি চলল। তারপর ঘুম...। 
মধুমিতা: (মুচকি হেসে) আগে থেকে ভেবেচিন্তে আমাদের জীবনে কিছু করা হয় না। সবকিছু হঠাৎই হয়। রাত ১২টায় হয়তো ওকে ফোন করে বললাম, কাল আমার শ্যুটিং নেই। তারপর প্ল্যান করি, পরদিন কী করব। যে যখন ছুটি পাই, নিজেদের মতো করে বাড়ির কাজ এগিয়ে রাখি। সমস্যাটা হয় দু’জনই ছুটি পেয়ে গেলে। বুঝতেই পারি না কী করব (হাসি)!
ওবেলা: সৌরভ, ইন্ডাস্ট্রির অনেকেই বলেন মধুমিতা নাকি একটু বেশিই আবেগপ্রবণ?
সৌরভ: একদম! ওর একটা ঈশ্বর প্রদত্ত ক্ষমতা রয়েছে। ও খুব সজজেই কাঁদতে পারে (জোরে হাসি)। 
মধুমিতা: আমি কক্ষনও সকলের সামনে কাঁদি না! তবে ও আমাকে এক সেকেন্ডে কাঁদিয়ে দিতে পারে। এমন একটা কথা বলল, আমার চোখে জল চলে এল। সৌরভও কিন্তু খুব আবেগপ্রবণ! ওকে দেখে মনে হয় না। কিন্তু আমি জানি। ওর ইমোশনগুলো অদ্ভুত। হঠাৎই প্রচণ্ড রেগে গেল, কেউ না বুঝলেও আমি বুঝতে পারি সৌরভ ইমোশনাল হয়ে পড়েছে। আবার হঠাৎ আমাকে কিছু কিনে দিল। বুঝতে পারি, আবেগপ্রবণ হয়েই ও আমার জন্য উপহার এনেছে।
ওবেলা: আপনারদের পরিচয়টা কীভাবে?
সৌরভ: আমরা ‘সবিনয় নিবেদন’ বলে একটা মেগা করতাম। প্রথমদিকে, আমি ওকে একেবারেই পছন্দ করতাম না।
মধুমিতা: আমিও করতাম না!
সৌরভ: মধুমিতা আমাকে খুব পাকা ছেলে বলে মনে করত। 
মধুমিতা: ধারাবাহিকের পরিচালক প্রতিদিন আমাকে বকতেন। বলতেন, ‘তোর হিরো কী দারুণ অভিনয় করে। আর তুই কী করছিস...’। ব্যস, তাতে আরও রেগে যেতাম। আমাদের পরিচালকই বলেছিলেন, আমি যেন ওর সঙ্গে একটু কথাবার্তা বলি। তাতে আমাদের দু’জনের অভিনয়টাই ভাল হবে। তারপর থেকে ও আমাকে অভিনয়ে সাহায্য করতে শুরু করে। এভাবে চলতে চলতেই উই ফেল্ট ফর ইচ আদার। আমিই ওকে ফোন করে মনের কথা বলেছিলাম (হাসি)!
ওবেলা: তাই নাকি?
মধুমিতা: হ্যাঁ। সেদিন আমার প্যাকআপ তাড়াতাড়ি হয়ে গিয়েছিল। বাড়িতে থেকে ফোন করেছিলাম। ও তখন শ্যুটিংয়ে। বলেছিলাম, একটা কথা ছিল। ও উত্তেজিত হয়ে জিগ্যেস করেছিল, ‘হ্যাঁ, বল না’! ভেবেছিলাম, আই লাইক ইউ বলব। কিন্তু, আই... আই... করেই প্রায় আধঘণ্টা কেটে গিয়েছিল। শেষমেশ বলেই ফেলি! ও উল্টে বলেছিল, ‘আই লাভ ইউ’। 

ওবেলা: সৌরভ, আপনি কী আগে থেকেই মধুমিতার মনের কথা বুঝতে পেরেছিলেন?
সৌরভ: সেটা যদি না-ই বুঝতে পারি, তাহলে আর কী করলাম! 
মধুমিতা: ‘সবিনয় নিবেদন’এর গল্পে সৌরভের পাঁচজন বন্ধু ছিল। ওদের আগেই থেকেই বলে রেখেছিল, (তুড়ি দেখিয়ে) দেখবি উঠিয়ে নেব....!
ওবেলা: আপনাদের অনেক পরিচিতই মনে করেন, মধুমিতা নাকি বিয়ের সিদ্ধান্তটা একটু তাড়াতাড়িই নিয়ে ফেলেছেন।
মধুমিতা: প্রায় পাঁচ বছর প্রেম করার পর বিয়ে করেছি। মনে হয়েছিল, প্রেমটা পুরনো হয়ে যাওয়ার আগেই বিয়েটা সেরে ফেলব। উই ওয়্যার কনফিডেন্ট অ্যাবাউট ইচ আদার! বিয়ের সিদ্ধান্তটা যে নিয়েছি, তার জন্য আমি গর্বিত। পালিয়ে বিয়ে করব, নাকি অন্যভাবে— বাস্তবে বিয়ের আগে থেকেই আমরা এসব নিয়ে আলোচনা করতাম। 
ওবেলা: ভ্যালেন্টাইন’স ডে’র ব্যাপারটাকে ওভার-হাইপ্‌ড মনে হয় না?      
সৌরভ: কলেজে পড়ার সময় মনে হতো। এখন দেশের রাজনৈতিক পরিস্থিতির দিকে তাকিয়ে মনে হয়, এই দিনটারও প্রয়োজন রয়েছে। চারিদিকে এত হত্যা এবং ধর্ষণের ঘটনা ঘটছে। সেখানে যদি প্রেমের জন্য একটা দিন নির্দিষ্ট থাকে, ক্ষতি কি? প্রেমে পড়লে মানুষ তার কাছের মানুষটার কথা ভাবে। অর্থাৎ, অন্যের কথা ভাবে। যা ব্যক্তি মানুষকেই বড় করে! 
ওবেলা: ১৪ ফেব্রুয়ারি আপনাদের পরিকল্পনা কী?
সৌরভ: শ্যুটিং করব।
মধুমিতা: আমারও শ্যুটিং রয়েছে। 
সৌরভ: ভাল কোনও একটা জায়গায় ডিনারে যাওয়ার ইচ্ছে রয়েছে।